23MOC-56

Nafarroako Gorteetako kide den eta Unión del Pueblo Navarro talde parlamentarioaren eledun José Javier Esparza Abaurrea jaunak, Legebiltzarreko Erregelamenduan xedatuaren babesean, honako mozio hau aurkezten du, Osoko Bilkuran eztabaidatzeko:

Mozioa, zeinaren bidez Nafarroako Gobernua premiatzen baita erabaki, definitu eta aditzera eman ditzan Abiadura Handiko Trena Nafarroara iristeko epeak eta konpromisoak.

Zioen azalpena.

Prestazio handien sarea oso aktibo erabilgarria da hura gara dezakeen herrialdearentzat. Denbora asko behar da eta inbertsio handia eskatzen du trenbide-sare hori eraikitzeak, baina haren balio-bizitza os luzea da.

Nafarroako korridorea Atlantikoko korridorearen barruan dago, Zaragozatik Frantziarako irteera baita, Iruñetik igarota. Horrek nazioarteko sare horrekiko konexioa ziurtatzen du.

Nafarroako egungo trenbide-sarearen karga (bidaiariena eta salgaiena), 150 urtetik gorakoa eta bide bakarrekoa, oso handia da. Castejón/Iruñea tartea gainezka dago. Abiadura handiko sare berria edukitzeak aukera emango du sare konbentzionalean ahalmen handiagoa izateko beste garraio-segmentu batzuentzat, diseinu-estandar berrietara egokitzen bada.

Beharrezkoa da abiadura handiko trenaren eraikuntza bizkortzea Nafarroako tartean, hamar urteko epean Iruña-Madril/Bartzelona bidaiari-ibilbideak abiadura handian egin ahal izateko. Horretarako, 2.550 milioi euro inbertitzeko eskatzen zaio Estatuari, funtsezko azpiegitura baita eskualdearen garapen sozioekonomikorako.

AHTa 10 urte barru, gutxi gorabehera, irits liteke Iruñera Madril-Bartzelona lineatik. Gogora dezagun 2023an Espainiako penintsulako biztanleen % 77k abiadura handiko trenbidea duela. Nafarrak azpiegitura horretatik bazter utzitako % 23koak gara.

Foru Komunitateari 233 milioi euroko inbertsioa besterik ez zaio egokitu 30 urtean –70 milioi 2022an–, Espainiako abiadura handian inbertitutako milako 4. Gaur egungo inbertsio-erritmoan, abiadura handiko Nafarroako korridorea, Euskal Y-arekiko konexioa barne, ez litzateke errealitate bat izango 60 urte barrura arte.

Ebazpen-proposamena.

1. Abiadura Handiko Trenaren etorrera defendatzen dugun taldeen eta Nafarroako gizarte zibilaren arteko akordio politiko eta sozial zabala sinatzea.

2. Nafarroako Gobernua premiatzea Espainiako Gobernuarekin hitzarmen bat sina dezan, Nafarroatik abiadura handiko trenaren obren garapena gidatu eta bultzatzeko, eta, horrela, obrak arinago egiteko.

3. Itun bat sinatzea Nafarroako Gobernuaren, Eusko Jaurlaritzaren eta Aragoiko Gobernuaren artean, Estatuari exijitze aldera abiadura handiko trenaren garapen bateratu eta berehalakoa gure erkidegoetan.

4. Nafarroako Gobernuaren konpromisoa Iruñeko kiribilgunea kendu eta geltoki berria ahalik eta lasterren eraikitzeko.

5. Nafarroako Gobernua premiatzea Espainiako Gobernuarekin adostu, definitu eta argitara ditzan Estatuak Nafarroako abiadura handiko trenaren obrak egiteko faseetan hartuko dituen epe- eta inbertsio-konpromisoak.

Iruñean, 2023ko urriaren 25ean

Foru parlamentaria: José Javier Esparza Abaurrea